KIRJALLINEN KYSYMYS E-1889/00

esittäjä(t): Elly Plooij-van Gorsel (ELDR) komissiolle

(16. kesäkuuta 2000)

Aihe: Tieto- ja viestintätekniikkaa koskeva politiikka ja menot Euroopan unionin ulko-/kehityspolitiikassa

Internet tarjoaa opetus- ja terveydenhuoltoalojen lisäksi lukuisia uusia mahdollisuuksia myös ihmisoikeuksien, demokratisaation, ympäristön, yhteiskunnan rakentamisen ja vapaan tiedonsaannin aloilla. Internetin yleistymisen ja maailmanlaajuisten televiestintätekniikoiden myötä myös opetusmenetelmät saavat uusia ulottuvuuksia ja niitä voidaan mukauttaa kehitysmaiden tarpeisiin. Yhä menestyksekkäämmissä Kaakkois-Aasian talouksissa ensisijaisesti markkinamekanismien kautta tehtävät yksityiset investoinnit ovat jo prosenttiosuudeltaan suuria.

1. Katsooko komissiokin, että tieto- ja viestintätekniikalla tulee olla keskeinen asema Euroopan unionin kehityspolitiikassa? Jos näin on, voiko komissio antaa esimerkkejä hankkeista?

2. Voisiko komissio ilmoittaa, mikä prosenttiosuus kehitysavusta menee erityisesti tieto- ja viestintätekniikoiden opetukseen?

Poul Nielsonin komission puolesta antama vastaus

(7. syyskuuta 2000)

Komissio on esittänyt, että kehittyneiden teollisuusmaiden G8-ryhmä hyväksyisi sähköisen viestinnän kehitysaloitteen juuri päättyneessä Okinawan huippukokouksessa. Sähköisen viestinnän kehitysaloitteen tarkoituksena on edistää kehitysmaiden kanssa käytävää vuoropuhelua ja liittää niitä osaksi maailmantaloutta. Komissio on valmis tekemään oman osansa ja on ehdottanut keskittymistä kolmeen avainalueeseen: infrastruktuurien kehittämiseen ja yhteyksien parantamiseen, sosiaalisten peruspalvelujen tarjonnan edistämiseen ja inhimillisten valmiuksien luomiseen sekä markkinamyönteisten menettelyjen edistämiseen ja menettelytapojen yhtenäisyyden varmistamiseen.

Komission näkemyksen mukaan kehitysmaiden muuttuminen tietoyhteiskunniksi edellyttää, että tietoyhteiskuntaan liittyviä keskenään sidoksissa olevia asioita tarkastellaan laajana kokonaisuutena. Näistä tieto- ja viestintäteknologian kapasiteetin kehittäminen on vain yksi asiakokonaisuus. On kuitenkin tärkeää pitää mielessä, että tieto- ja viestintäteknologialla ei ole välitöntä vaikutusta köyhään väestönosaan ja pienituloisiin maihin. Miljardeilla köyhillä ihmisillä ei ole käytössään perusinfrastruktuureja kuten sähköä ja puhelinlinjoja, joita uusien teknologioiden hyödyntäminen edellyttää.

Komissio toimii jo aktiivisesti kehitysmaiden tietoyhteiskuntakehityksen tukemiseksi ulkosuhteiden ja kehitysyhteistyön sekä tietoyhteiskunnan pääosastojen kautta. Komissio on jo toteuttanut laajan tieto- ja viestintäteknologiaohjelman Välimeren aluetta varten. Euro-Välimeri-tietoyhteiskunta-aloite (Eumedis) käsittää viisi strategia-aluetta (opetus, sähköinen kauppa, terveys, kulttuuriperintö/matkailu, teollisuus/innovaatiot) ja siihen sisältyy erityinen pyrkimys parantaa verkostojen välisiä yhteyksiä. Eudemisin kokonaisbudjetti on 45 miljoonaa euroa. Lisäksi on käynnistetty televiestinnän sääntelykehyksen nykyaikaistamiseen pyrkivä erityishanke, jonka budjetti on 2,5 miljoonaa euroa.

Aasiaa koskevaa laajaa tieto- ja viestintäteknologiaohjelmaa toteutetaan parhaillaan (kokonaisbudjetti 25 miljoonaa euroa). Ohjelman yleistavoite on hyödyntää täysipainoisesti tieto- ja viestintäteknologiaa aloilla, jotka ovat erityisen tärkeitä Aasian yhteiskuntien ja maiden sosiaalis-taloudellisessa kehityksessä, ja avustaa ohjelmaan osallistuvia Etelä- ja Kaakkois-Aasian maita integroitumisessa maailmanlaajuiseen tietoyhteiskuntaan. Ohjelmalla lisätään yhteisymmärrystä, kannustetaan lisäämään liitäntöjä ja tuetaan sovellusten kehittämistä tärkeimmillä aloilla kuten maatalouden, opetuksen, terveyden, liikenteen, sosiaalisten alojen, matkailun, tietokoneohjatun valmistuksen ja sähköisen kaupan aloilla.

Toimet tällä alalla Latinalaisessa Amerikassa kuuluvat valtioiden ja hallitusten päämiesten Rion huippukokouksessa kesäkuussa 1999 päättämiin toimintalinjoihin. Komissio valmistelee tiedonantoa Rion huippukokouksen seurannasta.

Toukokuussa 2000 komissio allekirjoitti African Virtual Universityn (AVU) yhteisrahoitusta koskevan sopimuksen Maailmanpankin ja muiden rahoittajien kanssa. AVU tarjoaa opetusta Internetissä useissa oppiaineissa mukaan lukien tieto- ja viestintäteknologiaopetus. Yhteisön osuus hankkeesta on 1,1 miljoonaa euroa. Se on ainoa yhteisön rahoittama hanke Afrikan, Karibian ja Tyynenmeren alueella, joka kattaa tieto- ja viestintäteknologiaopetuksen (ks.:www.avu.org).